KISKŐRÖS VÁROS POLGÁRMESTERE
ELŐTERJESZTÉS
 (a Képviselő-testület 2022. november 23-i ülésére)

TÁRGY:
Kőrösszolg nonprofit Kft.-vel KÖZTISZTASÁGI ÉS PARKFENNTARTÁSI FELADATOK ELLÁTÁSA TÁRGYÁBAN megkötött KÖZFELADAT ELLÁTÁSI szerződés MÓDOSÍTÁSA
Kiskőrös Város Képviselő-testülete, az 35/2020. (VI.24.) számú képviselő-testületi határozatával döntött, hogy támogatási szerződést köt köztisztasági és parkfenntartási közfeladatok ellátása tárgyában a KŐRÖSSZOLG Nonprofit Kft.-vel (a továbbiakban: Támogatott). A megkötött támogatási szerződés 2020. július 1. napjától 2025. június 30. napjáig terjedő öt év határozott időtartamra a fenti határozat melléklete szerinti tartalommal került megkötésre. A támogatási szerződés három alkalommal került módosításra - a 20/2021. (II.25.) számú polgármesteri határozat, a 16/2022. (II.23.) számú és a 70/2022. (VII.27.) számú képviselő-testületi határozatok -, melyek az éves felülvizsgálatok során a támogatási összegek változása miatt, valamint feladatellátás bővülés miatt voltak szükségesek.

A jelenlegi módosítás a zöldterületkezelés ellátásához kapcsolódik. A Támogatott a III. negyedéves elszámolás benyújtásakor október végén jelezte, hogy a zöldterületkezeléshez nyújtott támogatás összegéből nem tudja fedezni a szükséges kiadásokat. Szeptember 30. napjával már 15 075 ezer Ft-tal meghaladják a kiadások az éves támogatási keretösszeget, amely év végére várhatóan 18 386 ezer Ft-ra emelkedik. A jelentős emelkedést az anyagköltség és az igénybevett szolgáltatások, valamint a személyi jellegű kiadások növekedése okozta. Az anyagköltség és az igénybevett szolgáltatások növekedésének jelentős része az önkormányzati fejlesztésekkel van szoros összefüggésben, mert az ingatlanon végzett felújítások miatt a kapcsolódó zöldfelületek kezelése is a szokásosnál nagyobb ráfordítást igényelt (pl.:  szülőház udvar, szoborpark, Tüskös park), valamint az új óvodánál és a főtéri vízjátéknál is a tervezettnél több karbantartási munka jelentkezett. Az anyag és a szolgáltatás áremelkedések is magasabb szinten alakultak a tervezettnél. 

A kiadások növekedése igazoltan benyújtásra került.

A köztisztasági és parkfenntartási feladatok ellátása tárgyában megkötött közfeladat ellátási szerződés 2022. december 1. napjától kerülne módosításra¸ zöldterületkezeléshez kapcsolódó támogatási összeg emelkedne az évvégére várható többlet kiadás évi összegével, 18 386 ezer Ft -tal. 

A fentiek értelmében szükséges a Támogatottal megkötött Támogatási szerződés módosítása.

A javaslatot a felügyelő bizottság 2022.11.22-i ülésén tárgyalja. 

A fentiek alapján javaslom, hogy a Képviselő-testület a KŐRÖSSZOLG Nonprofit Kft.-vel köztisztasági és parkfenntartási feladatok ellátására megkötött támogatási szerződés módosításáról a határozat-tervezetben foglaltak szerint döntsön.

Kiskőrös, 2022. november 15.



Domonyi László s.k.,
                                                                                                                polgármester
HATÁROZAT- TERVEZET
A Képviselő-testület 

1. egyetért azzal, hogy a 35/2020. (VI.24.) számú képviselő-testületi határozat alapján Kiskőrös Város Önkormányzata és a KŐRÖSSZOLG Nonprofit Kft. között köztisztasági és parkfenntartási feladatok ellátása tárgyában megkötött támogatási szerződés a jelen határozat melléklete szerinti tartalommal kerüljön módosításra

2. felhatalmazza a polgármestert az 1. pontban megjelölt módosító okirat, valamint a módosításokkal egységes szerkezetbe foglalt támogatási szerződés aláírására

3.  felkéri a polgármestert, hogy a város 2022. évi költségvetéséről szóló rendelet soron következő módosításakor a támogatási összeg kerüljön beépítésre.

Felelős: 
polgármester
Határidő: 

